钦定古今图书集成/历象汇编/岁功典/第050卷 > 金人捧露盘〈五月十二日喜雨〉 周用
## 钦定古今图书集成/历象汇编/岁功典/第050卷 > 金人捧露盘〈五月十二日喜雨〉 周用

仰皇天，驱雨伯，驾飞廉。记农师。旧有灵占，自来大旱，
不过五月十之三。山河大地从滂沛，西北东南。　挽
长河，千里润，尝旧井，十分甘。奈微涓、自喜沾沾。云雷
大造天功，那许世人贪。凤凰池上恩波阔，新绿遥添。

晋傅咸《感凉赋序》“盛夏困于炎热，热甚不过旬日，而
复自凉，以时之凉，命亲友曲会，作赋云尔，践朱明之
仲月，暑郁隆以肇兴，赫融以弥炽，乃沸海而焦陵，兽
窜伏于幽林兮，鸟垂翼而弗升，汗珠陨于玉体兮，粉
附身而沾凝，于是景云晨敷，曜灵潜光，阴气尽升，凯
风载扬，忽轻箑于坐隅兮，思暖服于兰房。”

梁简文帝《马宝颂序》“日进内宫，星次鹑首。仲夏之晷，
稍极阳城之圭；蕤宾之钟，初应颍川之律。缙云旦卷南风晚扇。惠气入帷，清阴周宇。”

唐李白诗：“大火五月中，景风从南来。数枝石榴发，一
丈荷花开。”〈又〉五月梅始黄，蚕稠桑柘空。〈又〉山花异人
间，五月雪中白。〈又〉黄鹤楼中吹玉笛，江城五月落梅
花。

杜甫诗：“五月江深草阁寒。”

《韩翃诗》：“寒水浮瓜五月时。”

陈羽诗：“池上楼台五月凉，百花开罢水芝香。”

薛能诗：“槐柳阴阴五月天。”

方干诗：“长潭五月来冰气，孤桧中宵学雨声。”

宋秦观诗：“菡萏吹风五月天。”
金段克己诗：“帘帏清彻三更梦，枕簟凉生五月秋。”
元顾瑛诗：“梧竹一庭凉欲雨，池台五月气涵秋。”
马士熙诗：“曲阑五月樱桃红。”

《周礼·地官·山虞》，“仲夏斩阴木。”〈订义〉郑康成曰：“阴木在山
北者。”王氏曰：“《考工记》曰：‘凡斩毂之道，必矩其阴阳。阴
也者，疏理而柔，是故以火养其阴，而齐诸其阳，则毂
虽敝不藃。所谓阴木，则疏理而柔者也。疏理而柔，宜
以火养，则斩以仲夏，使盛阳暴之，与火养同意。
《夏官大司马》：‘中夏教茇舍，如振旅之陈’’。”〈订义〉郑锷曰：“《诗》
曰‘召伯所茇’。又《左传》言‘晋大夫茇舍’，从之。凡言茇者，
皆草舍也。教茇舍者，教以草止之法，军行而草止，未
有营垒之所。草止之地，防患尤严。防患之道，夜事尤
急。教之无素，则是以众予敌矣。”教茇舍独于中夏。以
《月令》考之，孟春草木萌动，季春生气方盛。惟夏之时，
生于春者，至是益长，长于春者至是益茂。军屯其中，
患生不虞，又况莫夜之时！李嘉会曰：“‘春曰振旅，犹见
振厉威武。夏曰茇舍，如《书》所谓敬致南讹’。盖阳居大
夏，长养万物，于时以茇舍教之，见得兵以安集吾民
为急。”

《大戴礼记公符篇》：成王冠，周公使祝雍祝王曰：“达而
勿多也。祝雍曰：‘使王近于民，远于年，啬于时，惠于财，
亲贤使能。陛下离显先帝之光耀，以承皇天，嘉禄钦
顺仲夏之吉日’。”〈古者冠以仲春〉“遵并大道。”《邠或》〈邠或当为芬或声字之误
也〉秉集万福之休灵，始加昭明之元服，推远稚免之
幼志。〈免犹弱也〉崇积文武之宠德，肃勤高祖清庙，六合之
内靡不息，陛下永永，与天无极。

《高士传》：被裘公者，吴人。延陵季子出游，中道见有遗
金，顾而谓公曰：“取彼金。”公投镰瞋目，拂手而言曰：“何
子处之高而视人之卑，五月被裘而负薪，岂取金者
哉？”季子大惊，既谢而问其姓名，曰：“吾子皮相之士，而
安与语姓名也？”

《韩子外储说右上篇》：季孙相鲁，子路为郈令。鲁以五
月起众为长沟。当此之为，子路以其私秩粟为浆饭，
要作沟者于五父之衢而飧之。孔子闻之，使子贡往
覆其饭，击毁其器，曰：“‘鲁君有民，子奚为’？乃飧之？”
《论衡感虚》篇：“邹衍无罪，见拘于燕，当夏五月，仰天而
叹，天为陨霜。”

《汉书文帝本纪》：十三年“五月，除肉刑法。”

《武帝本纪》：建元元年五月，“诏曰，河海润千里，其令祠
官修山川之祠，为岁事曲加礼。”

元光元年五月，诏贤良曰：“朕闻昔在唐虞，画象而民
不犯，日月所烛，莫不率俾。周之成、康，刑错不用，德及
鸟兽，教通四海，海外肃眘，北发渠搜，氐、羌徕服，星辰
不孛，日月不蚀，山陵不崩，川谷不塞，麟凤在郊薮，河、
《洛》出图书，呜虖！何施而臻此与！今朕获奉宗庙，夙兴
以求，夜寤以思，若涉渊水，未知所济。猗与伟与！何行
而可以章先帝之洪业休德，上参尧舜，下配三王。朕
之不敏，不能远德”，此子大夫之所睹闻也。贤良明于
古今王事之体，受策察问，咸以《书》对，著之于篇，朕亲
览焉。

元鼎元年夏五月，得鼎汾水上。〈注〉得宝鼎。故因是改
元。

《广博物志》：张少平妻田氏，少平卒后，累年寡居，忽梦
一人自天而下，因而怀孕，乃曰：“无夫而孕，人闻弃我
也。”徙于代，依东方，五月朔旦生一子，以其居代东方，
名之东方朔。

《史记武帝本纪》“泰一云阳。”注：“《括地志》云：‘汉云阳宫在
雍州云阳县北八十一里，有通天台，武帝以五月避
暑，八月乃还’。”

《汉书宣帝本纪》：“本始元年五月，凤皇集胶东千乘。
本始四年五月，凤皇集北海安丘淳于。”

元康二年夏五月诏曰：“狱者万人之命所以禁暴止
邪养育群生也。能使生者不恐死者不恨则可谓文
吏矣。今则不然用法或持巧心析律贰端深浅不平
增辞饰非以成其罪奏不如实上亦亡繇知四方黎民将何仰哉！二千石各察官属勿用此人。”

《史记。匈奴传》：“五月大会龙城，祭其先天地鬼神。”
《后汉书任文公传》：“文公为治中从事，时大旱，白刺史
曰：‘五月一日当有大水，宜令吏人豫为其备’。”刺史不
听，文公独储大船，百姓或闻，颇有为防者。到其日旱
烈，文公急命促载，使白刺史，刺史笑之。日将中，天北
云起，须臾大雨至晡时，湔水涌起十馀丈，突坏庐舍。
文公遂以“占术驰名。”

《宋书符瑞志》：“汉光武建武元年五月，京师有赤草生
水涯。”

《后汉书。明帝本纪》：永平十二年“五月丙辰，赐天下鳏、
寡、孤、独、笃癃、贫无家属不能自存者粟，人三斛。”
《章帝本纪》：“建初元年夏五月辛卯，初举孝廉郎中宽
博有谋、任典城者，以补长、相。”

元和二年五月戊申，诏曰：“乃者凤凰、黄龙、鸾鸟，比集
七郡，或一郡再见，及白鸟、神雀，甘露屡臻。祖宗旧事，
或颁恩施。其赐天下吏爵，人三级；高年、鳏、寡、孤、独帛，
人一匹。加赐河南女子百户牛、酒，令天下大酺五日，
赐公卿已下钱帛各有差。赐博士员弟子见在太学
者布，人三匹。”

《东观汉记》：“和熹邓太后永初二年，旱，五月朔，太后幸
雒阳省狱举冤，未还，澍雨大降。”

《广川书跋楚相叔孙敖碑》：“汉延熹三年五月二十八
日立。固始县令段君梦见，因故祠架庙堂屋，以存其
后，故列于斯。”

《后汉书东夷传》：“马韩常以五月田竟，祭鬼神，昼夜酒
会，群聚歌舞，舞辄数十人相随蹋地为节。十月农功
毕，亦复如之。”

《蜀志诸葛亮传》：“五月渡泸，深入不毛。”

《晋书武帝本纪》：太康元年“五月丁卯，荐酃渌酒于太
庙。”

《十六国春秋》建熙七年五月，慕容𬀩下书曰：“朕以寡
德，莅政多违。亢阳三时，光阴错绪。农植之辰而零雨
莫降。其令有司彻乐，大官以菜食常供祭奠。”既而澍
雨。

《夏录》：“真兴二年夏五月，雨鱼于统万。”

《异苑》：元嘉四年五月三日，会稽馀姚钱祐夜出屋后，
为虎所取，至一宫府，见一人凭几而坐，左右侍者三
十馀人，谓曰：“吾欲使汝知术数之法，故令虎迎汝，汝
无惧也。”留十五昼夜，语诸要术，尽教道之方。祐受法
毕，便遣令还。既得还家，大知卜占，无幽不验。

《南史宋孝武帝本纪》，“大明元年五月丙寅，芳香琴堂
东西有双橘连理，景阳楼上层西南梁棋间有紫气，
清暑殿西甍鸱尾中央生嘉禾，一株五茎。改景阳楼
为庆云楼，清暑殿为嘉禾殿，芳香琴堂为连理堂。”
《梁书武帝本纪》：“天监四年五月，建康县朔阴里生嘉
禾，一茎十二穗。”

《南史梁武帝本纪》：“天监五年五月，置集雅馆，以招远
学。”

《梁书武帝本纪》：“天监十年五月乙酉，嘉莲一茎三花，
生乐游苑。”

《魏书灵征志》：“太祖天兴四年五月，魏郡斥丘县获白
鹿，王者惠及下则至。”

《北史魏高祖本纪》，“太和元年五月，车驾祈雨武州山，
俄而澍雨大洽。”

《魏书陆叡传》：“太和八年正月，叡与陇西公元琛并持
节为东西二道大使，褒善罚恶，声称闻于京师。五月，
诏赐叡夏服一具。”

《北史魏高祖本纪》：太和十二年“五月丁酉，诏六镇、云
中、河西及关内郡，各修水田，通渠灌溉。”

《魏书高祖本纪》：太和十七年“五月壬戌，宴四庙子孙
于宣文堂，帝亲与之齿，行家人之礼。”

《洛阳伽蓝记》：昭仪寺南宜寿里段晖宅地下时见五
色光，于光所掘地，得金像一躯，高可三尺，有二菩萨
趺坐。上铭曰：“晋太始二年五月十五日，侍中书监荀
助造。”晖遂舍宅为光明寺。

《隋书食货志》：“开皇五年五月，工部尚书长孙平奏，令
诸州百姓及军人，劝课当社共立义仓，收获之目，随
其所得劝课，出粟及麦，于当社造仓窖贮之，即委社
司执帐检校。若时或不熟，当社有饥馑者，即以此谷
赈给。自是诸州储峙委积。”

《北史隋高祖本纪》，“开皇十五年五月丁亥，制京官五
品以上佩铜鱼符。”

《隋书·地理志》：“汉中之人，每至五月十五日，必以酒肉
相馈，宾旅聚会，甚于三元。”

《西域传》：“西突厥每五月八日相聚祭神，岁遣重臣向
其先世所居之窟致祭。”

《唐书选举志》：“四门学生补太学，太学生补国子学，每
岁五月有田假。”

凡选有文、武，文选吏部主之，武选兵部主之，皆为三
铨，尚书、侍郎分主之。凡官员有数，而署置过者有罚知而听者有罚，规取者有罚。每岁五月，颁格于州县。
《百官志》：“少府监、中尚书令五月献绶带。”

《老学庵笔记》：《唐高祖实录》，“武德二年正月甲子，下诏
曰：‘释典微妙，净业始于慈悲；道教冲齐，至德去其残
暴。况乎四时之禁，毋伐麛卵；三驱之礼，不敢顺从。盖
欲敦崇仁惠，蕃衍庶物，立政经邦，咸率斯道。朕祗膺
灵命，抚遂群生，言念亭育，无忘鉴寐。殷帝去网，庶踵
前修；齐王舍牛，实符本志。自今每年正月、五月、九月
十直日，并不得行刑，所在公私，宜断屠杀’。”此《三长月》
断屠杀之始也。

《唐会要》：武德三年五月，郇州献瑞石，有文曰“天下万
年。”

高祖武德八年五月乙巳宴五品以上及外戚于内
殿赋诗赐彩。

武德八年五月三日。赤雀巢于殿门。宴五品以上。上
颂者千馀人。

贞观八年五月七日。太宗初服“翼善冠，赐贵臣进德
冠。”

显庆元年五月四日，史官修《齐》《梁》《陈》《周》《隋五代志》三
十卷，太尉无忌进之。

显庆三年五月九日，以“西域平。遣使分往康国、吐火
罗国等，访风俗物产及古今废置，画图以进。”令史官
撰《西域图志》。

咸亨三年五月三日，始“令京官四品、职事、五品佩银
鱼。”是日，内出《鱼袋》，遍赐之。

《朝野佥载》：孙佺为幽州都督，五月北征。时军师李处
郁谏：“五月南方火，北方水，火入水必灭。”佺不从，果没
八万人。

《唐会要》：“延载元年五月二十二日，内出绣袍，赐文武
三品以上铭，襟背各为八字回文。”

开元六年五月二十七日。置折冲府。每年一简点。
开元八年五月。平原麦一茎两岐分秀。

《集贤注记》：“开元十二年五月，沙门一行于书院造黄
道游仪，成以进。一行初奉诏改修历经，以旧无黄道
游仪，测候稍难。梁令瓒刻木作小样进呈。上令一行
参考，以为精密，始就院更以铜铁为之，凡二年，功乃
成。至是上之，上称善。”

开元十五年夏五月，作“十王宅、百孙院。”

开元二十三年五月一日，宗子请率月俸。于兴庆宫
建《龙池圣德颂》。以纪符命。

《异闻录》：唐天宝三载五月十五日，扬州进水心镜一
面，纵横九寸，青莹耀日，背有盘龙，长三尺四寸五分，
势如生动，元宗览而异之。进镜官扬州参军李守泰
曰：“铸镜时有一老人，自称姓龙，名护，须发皓白，眉如
丝，垂下至肩，衣白衫，有小童相随，年十岁，衣黑衣，龙
护呼为元冥，以五月朔忽来，神采有异，人莫之识，谓”
镜匠吕晖曰：“老人家住近，闻少年铸镜，暂来寓目。老
人解造真龙，欲为少年制之，颇将惬于帝意。”遂令元
冥入𬬻所，扃闭户牖，不令人到。经三日三夜，门户洞
开。吕晖等二十人于院内搜觅，失龙护及元冥所在。
镜𬬻前获素书一纸，文字小隶云：“镜龙长三尺四寸
五分，法三才，象四气，禀五行也。纵横九寸，类九州分
野，镜鼻如明月珠焉。开元皇帝圣通神灵，吾遂降祉，
斯镜可以辟邪鉴万物。秦始皇之镜，无以加焉。”歌曰：
“盘龙盘龙，隐于镜中。分野有象，变化无穷。兴云吐雾，
行雨生风。上清仙子，来献圣聪。”吕晖等遂移镜炉置
船中，以五月五日午时，乃于扬子江铸之。未铸前，天
地清谧，兴造之际，左右江水忽高三十馀尺，如雪山
浮江。又闻龙吟如笙簧之声，达于数十里。稽诸古老，
自铸镜以来，未有如斯之异也。帝诏有司别掌此镜。
《唐会要》：大历十二年五月甲子，成都人郭远获瑞木
一茎，有文曰“天下太平”四字，献之。宰臣奉贺曰：“至德
之化，先贲草木；太平之时，遂形文字。望藏秘阁，付史
馆。”

贞元五年五月戊辰，宋州麦一茎九岐者百馀本。
《通典》贞元五年五月敕：“自今以后，诸色人中有习《三
礼》者，前资及出身人，依科目选例吏部考试，白身依
贡举例礼部考试。”

《旧唐书德宗本纪》，“贞元六年五月丙寅朔，上御紫宸
受朝。上以是月一阴生，臣子道长，父子必以是朔面
焉，故取朔日受朝。”

《唐实录》：“贞元十八年五月十八日，甘露降元和殿桐
木、丁香木。”

《元和志》：“元和九年五月，诏复于经略军城置宥州。置
州之日，版筑之下，掘得釜二百五十四口，悉堪烹饪，
散给诸营，以资军用。”

刘禹锡《踏潮歌序》：“元和十年夏五月，终风驾涛，南海
汎溢。南人云：踏潮也。率三岁一有之。”

《唐会要》：“元和十五年五月，临碧院使奏，寿昌殿南获
白鹿麑。”

长庆元年五月飨太庙毕出朱雀门中路日抱珥五色宰臣称贺。

太和二年五月帝纂集《尚书》中君臣事迹命工图写
于太液亭朝夕观览。

太和九年五月，御集《春秋左氏列国经传》三十卷。
《玉海》：唐僖宗五月八日诞为应天节。

《名胜志》：新都县西南十五里繁阳山中有麻姑洞。光
化二年五月四日，山土摧落，洞门自开，时人咸云“洞
开即年丰物贱。”后果远近丰稔。

《前定录》：庞严为衢州刺史，到郡，忽梦二僧曰：“余有先
知，故来相告。”严问“当为何官？”曰：“类廉察而无兵权，有
土地而不出畿内。”曰：“当何日去此？”曰：“来年五月二十
三日。”及明年春，有除替，行有日矣。廉使元稹请候交
割，竟以五月二十三日发，后为京兆尹。

《酉阳杂俎》：“道流陈景思说，敕使齐日昇养樱桃，至五
月中，皮皱如鸿柿不落，其味数倍，人不测其法。
西域以五月为岁，每岁日，鸟浒河中有马出，色如金，
与火祆祠铜马嘶相应，俄复入水。”

《秦中岁时记》，端午前二日，东市谓之“扇市”，车马于时
特盛。

《桯史》：建隆三年五月，诏增修大内。时太岁在戌，司天
监以兴作之禁移有司，毋缮西北隅。艺祖按视见之，
怒问所繇，司天以其书对。上曰：“东家之西，即西家之
东，太岁果何居焉。”即日一新之。

《玉海》：乾德元年五月十四日，增修宫阙，凡规为制度，
并上指授。既成，坐寝殿中，令洞开诸门，皆端直通豁，
谓左右曰：“此如我心，少有邪曲。”人皆见之。

《儒林公议》：“成都诸葛武侯祠前有大柏，围数丈，唐末
渐枯，不复生，然亦不敢伐之。皇朝乾德五年夏五月，
枯柏再生，新枝笼云，并枯干并存，若虬龙之形。”
《宋史·刑法志》：“开宝二年五月，帝以暑气方盛，深念缧
系之苦，乃下手诏：两京诸州，令长吏督狱掾，五日一
检视，洒扫狱户，洗涤杻械。贫不能自存者给饮食，病
者给医药，轻系即时决遣，毋淹滞。”自是每仲夏申敕
官吏，岁以为常。

《玉海》：太平兴国五年五月己酉，郑州言“修东岳祠宇，
穿土得玉杵臼以献。”

太平兴国九年五月，赐臣僚时服。自是岁以为常。
《宋史·礼志》：“太宗太平兴国九年五月二日，出南薰门
观稼，召从官列坐田中，令民刈麦，咸赐以钱帛。”
《玉海》：“太平兴国九年五月，内出玉津园瑞莲一盆，示
辅臣，花与叶悉合欢而生。”

雍熙二年五月癸酉，凤翔府言：“岐山县周公庙有泉
忽涌出。耆旧相传，时平则流，世乱则竭。唐安、史之乱，
泉竭，至大中年复流，号德润泉，自后又涸。今忽涌，清
澄甘洁，甚异于常。”因图之以进。

淳化五年五月十九日“庚午，上临轩亲选郭𤣱等四
人并为常参官，仍给印纸，令满秩日自赍于御前较
其课最。”

至道元年，冯翊民李元真献《养蚕经》一卷。五月十九
日甲子，上观之，以不忘本业，留书禁中，赐钱万。
《宋实录》：至道二年五月丙午，上飞白书数幅，以示近
臣，字皆广袤盈尺。先赐宰相吕端一幅，侍臣因竞前
争取。上曰：“刘洎煮床正如此矣。”

《宋史五行志》：“咸平元年五月，抚州王羲之墨池，水色
变黑如云。”

《燕翼贻谋录》：“真宗景德元年五月七日，白州有凤凰
三，自南入城，众禽周绕。至万岁寺前，栖高木，上身如
龙，长九尺，高五尺，其文五色，冠如金盏。州画图来献。”
《玉海》：“景德二年五月二十日丁卯，种放赐告游嵩山，
宴群臣，资政殿饯之。赐放七言诗，令属和，从臣皆赋，
复赐会于秘阁王钦若之直庐。”

大中祥符三年五月二十八日，召辅臣于崇政殿北
廊观中使任文庆于茅山郭真人池中所获龙，长二
寸许，极细鳞，腹如玳瑁，手中仰覆无惧。帝作《观龙歌》，
复送茅山池中。

吴山伍子胥祠。大中祥符五年五月乙未，诏“神实主
洪涛，御菑捍患，封英烈王。”

大中祥符五年五月戊子，以苑中金华殿所种麦示
辅臣，复作歌以赐。癸未，幸京城南观刈麦种稻，作《观
稼》七言诗，赐近臣属和。

大中祥符六年五月辛丑，国子监御书阁有赤光上
烛。

《湘山野录》：张乖崖成都还日，封一纸轴付僧文鉴大
师者，上题云：“请于乙卯岁五月二十一日开。”后至大
中祥符八年，当其岁也。时凌侍郎策知成都，文鉴至
是日持见凌公曰：“先尚书向以此嘱某已若干年，不
知何物也，乞公开之。”洎开，乃所画野服携筇，黄短褐
一小真也。凌公奇之，于大慈寺阁龛以祠焉。

《玉海》：天圣三年五月十二日癸巳，幸南御庄观刈麦，
遂幸玉津园，燕群臣。闻民舍机杼声，赐织妇茶彩。
景祐二年五月七日，李照言：“新钟磬将成，若丝竹笙竽止依旧制，则音韵难和，请并造雅乐八音新器，以
备献飨。”从之。

《宋史五行志》：“景祐四年五月，滑州灵河县民黄庆家
蚕自成被，长二丈五尺，阔四尺。”

《玉海》：景祐四年五月二十五日丙寅，御化成殿，以芝
草生于殿楹，召辅臣、两制等观。帝作“《瑞芝》五言诗赐
宰臣。”

庆历四年五月十一日，幸国子监，谒文宣王。有司言：
“旧仪止肃揖，而上再拜。”幸玉津园观稻，燕从臣射于
园中，上中的者九。

皇祐元年五月十五日丙午，召近臣幸后苑宝岐殿
观刈麦，谓辅臣曰：“朕新创此殿，不欲植花卉为游观
之所。民以粒食为先，而岁种麦于此，庶知稼穑之不
易也。”

《宋史五行志》：皇祐三年五月，彭山县上《瑞麦图》，凡一
茎五穗者数本。帝曰：“朕尝禁四方献瑞，今得《西川麦
秀图》，可谓真瑞矣。其赐田夫束帛以劝之。”

《玉海》：皇祐五年五月二十六日，诏“两制、两省、台谏、三
馆带职省府推判官等次对言事，直言无隐。”

治平三年五月二十二日，司天言：“少微星体明润，《占》
曰：‘贤士举，忠臣用，辅佐出’。”

熙宁三年五月六日，御观稼殿，召辅臣观麦。

元丰七年五月二十二日，封孟子“邹国公，与颜子并
配。”而荀扬、韩子并封伯爵，列于“从祀。”

元祐三年五月十六日，御崇政殿，召辅臣观知广信
军赵振所上阵图及其子珣、瑜试武艺，左右驰射，括
双箭，蹶强弩，击剑盘槊，凡二十七技，中选八九。帝称
善。诏振升殿，策问方略，珣阁门祗候，瑜右班殿直。
《宋史五行志》：元祐六年五月，北海县蚕自织如绢，成
领带。

《老学庵笔记》：元祐七年，哲庙纳后，用五月十六日法
驾出宣德门，行亲迎之礼。初，道家以五月十六日为
天地合日，夫妇当异寝，违犯者必夭死，故世以为忌。
当时太史选定，乃谓人主与后犹天地也，故特用此
日。将降诏矣，皇太妃持以为不可，上亦疑之。宣仁独
以为此语俗忌耳，非典礼所载，遂用之。其后诏狱既
兴，宦者复谓若废后可弭此祸，上意益不可回矣。
《玉海》：元祐七年五月十八日，吏书王存言，文德殿视
朝，免侍从官转对，专责以朝夕论思之效。从之。
《宋史哲宗本纪》：绍圣元年五月甲辰，罢进士习试诗
赋，令专二经，立宏词科。

《志林》：“绍圣二年五月望日，敬造真一法酒成，请罗浮
道士邓守安拜奠北斗真君。”将奠，雨作。已而清风肃
然，云气解駮，月星皆见，魁杓明爽。彻奠，阴雨如初。谨
稽首拜手，而记其事。

《玉海》：“大观元年五月九日甲午，诏令大晟府颁新乐
于天下。”

《宋史高宗本纪》：“大观元年五月乙巳，生东京之大内，
赤光照室。”

《徽宗本纪》：“政和元年五月丁亥，解池生红盐。”

《礼志》：政和三年以五月十二日祭方丘日为宁贶节。
《玉海》：政和五年五月二十六日，定贡士射仪。

《东观馀论》：“政和丁酉岁五月二十一日，于丹阳城南
暴旧书，得此鸡林小纸一卷，已为人以郑卫辞，书盈
轴矣。窃叹其远物，而所书未称，顾纸背尚可作字，因
以索靖体草书《急就章》一卷藏于家。”

《燕翼贻谋录》：“宣和元年五月甲申，封列御寇冲虚观
妙真君、庄周微妙元通真君。”

《宋史·礼志》：建炎元年五月，宰臣等上言，请以五月二
十一日为天申节。诏曰：“朕承祖宗遗泽，获托士民之
上，求所以扶危持颠之道，未知攸济。念二圣銮舆在
远，万民失业，将士暴露，夙夜痛悼，寝食几废。况以眇
躬之故，闻乐饮酒，以自为乐乎？非惟深拂朕志，实增
感于朕心。所有将来天申节百官上寿常礼，可令寝
罢。”至是止就佛寺启散祝寿道场，诣阁门或后殿拜
表称贺。

《方舆胜览》：南丰县有丽禾石。宋绍兴四年五月十日，
风雨昼合，雷震石上，拆裂成大字，纵横交互不可识，
乃镂板传观。有道人辨之曰：“此介嘉黍稷字也。”既得
其译，竞熟视之，果然。自是郡境屡丰。

《玉海》：绍兴十四年，淮东漕臣言，“楚州盐城于五月二
十五日乙亥海水澄清。”宣付史馆。十五年，撰《沧海澄
清曲》。

绍兴二十五年五月，芝草生于太庙仁宗室，柱九茎
连叶，宰臣率百僚观之表贺，有司请绘于郊祀华旗
销夏。淳熙三年五月二十一日天申节，先十日，驾诣
德寿宫进香，并进奉银五万两、绢二十疋、钱五万贯、
度牒一百道、绿匣二百个，上佥云：“臣御名谨进。”令幕
士安顿寝殿前，候阁长到宫，移入殿上，并铺放进奉
七宝金银器皿等。十二日，皇后到宫，进香。排日，皇太
子、太子妃并大内职典等进香。至日卯时，驾率皇后太子、太子妃、文武百官并诣宫上寿。驾至小次，降辇，
太上遣本宫提举官传旨减拜行礼。上回奏：“上感圣
恩，容臣依礼上寿。”太上再命减十拜。俟太上升殿，皇
帝起居拜舞如仪，率皇后、百官上酒，乐作，卫士山呼。
驾兴，入幄次少歇，乐人再排立。殿上降帘，太上再坐，
太后率皇后、太子妃上寿，六宫次第起居。礼毕，退。上
侍太上过寝殿，进早膳。太上令宣唤吴郡王等官前
来伴话。上侍太上同往射厅看百戏，依例宣赐。再入
幄次少歇，上遣阁长奏知太上，“午时三刻，恭请赴坐，
驾赴德寿殿排当。皇”帝以下并簪花侍宴。至第三盏，
太上遣内侍请官家免花帽束带，卸上盖衣。官里回
奏，“上感圣恩，又免皇后大冠，皇太子穿靴”，并谢恩讫。
太上泛赐皇太子累金嵌宝盘盏、紫罗紫纱，南北内
互赐承应人目子钱。主管禁卫官率禁卫等人于殿
门谢恩。又入次，少歇。约一刻，再请太上至乐堂再坐，
教坊大使回。正德进新制《万岁兴龙乐》曲破对舞，各
赐银绢有差。又移燕清华，看蟠松，宫嫔五十人，皆仙
妆，奏清乐，进酒，并衙前呈新艺。约至五盏，太上赐官
里御书《急就章》并《金刚经》。官家亦进御书真草千文。
太上看了甚喜，云：“大哥近来笔力甚进。”上起谢，同皇
太子步至蟠松下，看御书诗。再入，太上宣索翡翠鹦
鹉杯，官里与皇后亲捧杯进酒。太上曰：“此是宣和间
外国进到，今以赐皇帝。”上谢恩。时太上官家并已七
八分醉，遂再服上盖，率皇后太子谢恩，宣平辇近里
升辇。太上宣谕知省云：“官家已醉，可一路小心照管。”
知省等领旨还内来。早上遣知省至宫，恭问二圣起
居，并奏欲亲到宫谢恩。太上就令提举往问兴居。并
免到宫礼。

《玉海》：庆元元年五月“十七日，布衣姜夔进《鼓瑟制度
乐书》三卷，送太常看详。”

《宋史礼志》：“宁宗庆元五年五月，赐新及第进士曾从
龙以下闻喜宴于礼部贡院，上赐七言四韵诗，秘书
监杨王休以下继和以进。自后每举并如之。”

《名胜志》：“鄱阳县北车门村，宋庆元六年五月，村人曹
氏屋上生白莲花，高二寸，阔三倍之，次日化为菊。”
《玉海》：“宋恭圣仁烈杨皇后五月十六日诞为嘉庆节。”
《元史·食货志》：“大德八年定例，每年以河间盐，令有司
于五月预给京畿郡县之民，至秋成各验盐数输草，
以给京师秣马之用。”

《泰定帝本纪》：“泰定二年五月，置谏议书院于昌平，祀
唐刘蕡。”

《真腊风土记》：“五月迎佛水聚一国，远近之佛，皆送水
与国主洗身。陆地行舟，国主登楼以观。”

《续文献通考》：“明初都城隍之神，岁以五月十一日为
神之诞辰，及万寿圣节，各遣官致祭。”

汉寿亭侯关公庙。五月十三日遣太常寺官祭。
《宁波府志》：“正统元年五月六日午时，天花如雨，飞满
庭中，其形若米，其色如玉，积深尺馀，七日始化。”
《宦游纪闻》：“弘治辛酉仲夏二日夜分，古渝城上忽白
光映天，见者惊异，争起视之，但见渝水明耀，浮光烛
天而已。次早验之，宛如豆汁，逾三日始澄澈。”

《续文献通考》：“嘉靖四十三年五月十八日，得瑞桃。是
日内畜玉免生二子。阁臣徐阶等上贺表。”

西吴枝乘，五月夏至前五日，吴兴太湖中白鱼向湖
侧浅水菰蒲之上产子。民得采之，随时贡于洛。
《帝京景物略》：五月一日至五日，家家妍饰，小闺女簪
以榴花，曰“女儿节。”

《北京岁华记》：“五月朔日至旬杪，女儿艳服带花满头。
五日前民间不得市苏州席子。”

《名胜志》：“归安县弁山有黄龙洞，旧名金井洞。洞顶出
泉，名金井泉。窦穴深邃，莫窥其际。五代梁贞明初，黄
龙见于洞，故更今名。吴越王因立祥应宫以祀之。今
制，五月二十日有司致祭。”

《左传》：“岁在降娄，降娄中而旦。”〈注〉降娄，奎娄也。周七月，
今五月，降娄中而天明。

《易飞候》：“五月有云，大如盖十馀，此阳水之气，必暑，有
暍者。”

《春秋佐助期》缪公即位，仲夏大寒，冰错乱也。

《史记天官书》“敦牂岁：岁阴在午，星居酉。以五月与胃、
昴、毕晨出，曰开明。炎炎有光，偃兵。惟利公王，不利治
兵。其失次，有应见房。岁早旱；晚水。”

《淮南子天文训》：“北斗之神有雌雄，五月合午谋刑。”
《说林训》：“鼓造辟兵，寿尽五月之望。”〈注〉鼓造谓袅。一曰
虾蟆。五月望作枭羹，亦作虾蟆羹。

《白虎通五行篇》：“五月律谓之蕤宾何？蕤者，下也，宾者，
敬也，言阳气上极，阴气始宾，敬之也。”

《论衡率性》篇：“阳遂取火于天，五月丙午，日中之时，消
炼五石，铸以为器，磨砺生光，仰以向日，则火来至。此
真取火之道也。”

《雷虚》篇：“五月阳盛，故五月雷迅《月令章句》：“自井十度至柳三度，谓之鹑首之次，芒种
居之，秦之分野。”

《博雅》“月内有三卯，宜稻及大小豆，无则宜早豆。五月
大种瓜不下，五月小种秧必须早，五月小瓜果吃不
了。”

徐畅《祭记》：“五月麦熟荐新，作起漱白饼。”

陆机《要览》：昔羽山有神人焉，逍遥于中岳，与左元放
共游蓟子训所，坐欲起，子训应欲留之。一日之中三
雨，今呼“五月三雨”为“留客雨。”

《抱朴子·煮涉篇》《金简记》云：“以五月丙午日日中，𢭏五
石，下其铜。五石者，雄黄、丹砂、雌黄、矾石、曾青也。皆粉
之以金华池浴之，内六一神炉中，鼓下之，以桂木烧
为之，铜成，以刚炭炼之，令童男童女进火，取牝铜以
为雄剑，取牡铜以为雌剑，各长五寸五分，取土之数，
以厌水精也。带之以水行，则蛟龙巨鱼水神不敢近”
人也。

虞喜《志林》：古人铸刀，以五月丙午，取纯火精，以协其
数。故王粲铭曰：“相时阴阳，制此利兵。”

《南方草木状》：“杨梅，其子如弹丸，正赤，五月中熟，熟时
似梅，其味甜酸。”

《南越志》：日南，五月立表望之。日在表北，景居南。
《三礼义宗》：“五月芒种为节者，言时可以种有芒之谷，
故以芒种为名。”

《南史刘之遴传》，班固所撰《汉书》真本。之遴与张缵等
参校异同，录其异状数十事，大略云：“古本称永平十
六年五月二十一日己酉郎班固上”，而今本无上书
年月日。

《名医别录》：“长寿，味甘，温，无毒。主轻身，益气，明目。生山
野道中。穗如麦，叶如艾。五月釆。”

蛇蜕“生荆州川谷及野田。五月五日、十五日取之，良。”
《魏书律历志》：“五月大有家人井，咸姤。”

《水经注》：“耒阳石垆塘，塘池八顷，其深不测。有大鱼常
至五月辄一奋跃，水涌数丈，波襄四陆，细鱼奔迸，随
水登岸，不可胜计。”

丹水出丹鱼，先夏至十日夜伺之，鱼浮水侧，赤光上
照，如火网而取之，割其血以涂足，可以步行水上，长
居渊中。

《齐民要术》：“种麻夏至前十日为上时，至日为中时，后
十日为下时。”

《崔寔》曰：“五月多作糒，以供出入之粮。”

《南方记》曰：“州树野生。二月花色，仍连著实，五六及握。
煮如李子。五月熟。剥核，滋味甜。出武平。”

《旧唐书西戎传》：“党项羌在古析支之地，气候多风寒，
五月草始生。”

《梁四公记》：“扶桑之蚕，长七尺，围七寸，色如金，四时不
死。五月八日呕黄丝，布于条枝而不为茧，脆如𫄧。烧
扶桑木灰汁煮之，其丝坚韧，四丝为系，足胜一钧。”
《本草拾遗》：“江淮以南，地气卑湿，五月尤甚，过此节以
后，皆须曝书画梅雨沾衣便腐黑澣垢如灰汁，有异
他水，但以梅叶汤洗之乃脱。”

《大衍日度议》：五月节，日在舆鬼一度半，参去日道最
远，以浑仪度之，参体始见，肩股犹在浊中，房星正中，
故曰“五月参则见。”

《造化权舆》。潮者。阴阳之气所激。五月无潮。阴气微也。
八月最大。则阴盛也。

《种树书》：“种莲用五月二十日移深种莲柄长者，以竹
杖挟之，无不活者。”

《酉阳杂俎》：“齐暾树出波斯国，亦出拂菻国。长二三丈，
皮青白，花似柚，极芳香。子似羊桃，五月熟。西域人压
为油，以煮饼果，如中国之用巨胜也。”

龙阳县裨牛山南，有青草槐，丛生，高尺馀，花若金灯，
仲夏发花。

《周易集解》侯果曰：“五月天行至午，阳复而阴升也。”
《续博物志》：俗讳五月上屋，言五月人蜕上屋见影，魂
当去。

《宋史河渠志》：“五月瓜实延蔓，谓之瓜蔓水。”

《谈苑》：“江南民言芒种雨，百姓苦，盖芒种须晴明也。”
《嘉祐本草》：“金星草喜生背阴石上净处，及竹箐中，少
日色处，或生大木下，及背阴古瓦屋上。叶长一、二尺，
背生黄星点子，两两相对，色如金，因得金星之名。其
根盘屈如竹根而细，折之有筋。五月和根采之，风干
用。”

《懒真子录》：芒种五月节种，该数类之种。谓之有芒者，
麦也，至是当熟矣。《周礼》：稻人：“泽草所生，种之芒种。”注
云：“泽草之所生，其地可种芒种。”芒种，稻麦也，过五月
节则稻不可种。所谓芒种五月节者，谓麦至是而始
可收，稻过是而不可种也。

《菊谱》：五月菊，花心极大，每一须皆中空，攒成一团球
子，红白单叶绕承之，每枝只一花，茎二寸，叶似筒蒿，
夏中开。

“夏万铃”，出鄜州，开以五月。紫色细铃生于双纹大叶之上。

《图经》“池州俗以五月二十九日、三十日为分龙节，雨
则多大水。”

《图经本草》：“合欢，夜合也。”其叶至暮而合，故一名“合昏。”
五月花发红白色，瓣上若丝茸然。

防风五月开细白花，中心攒聚作大房，似莳萝花，实
似胡荽子而大，根土黄色，与《蜀葵根相类》。

《云笈七签》：“仲夏火气渐壮，水力衰弱，宜补肾助肺，调
理胃气，以顺其时。”

《埤雅》：“五月谓之分龙雨。夏多雨龙，各有分域。”

自江以南，五月雨，谓之“送梅。”转淮而北则否。

《梦溪笔谈》：五月草木茂盛，逾于初生，故曰胜先。
《岳阳风土记》：岳州五月十三日，谓之“龙生日，可种竹。”
《避暑录话》：世言五月十三日为竹醉，可移，不必此日，
凡夏皆可移也。

《政和本草》：“菊花，南阳郦县最多，有白菊，茎叶都相似，
唯花白。五月取之，主风眩，能令头不白。”

《曲洧旧闻》：穄，西北人呼为𪋩子。有两种，早熟者与麦
相先后，五月间熟者，郑人号为“麦争场。”

《老学庵笔记》：“舅氏唐居正，意文学气节为一时师表。
建炎初，避兵武当山中，病殁，遗文散落，无复存者，独
滁州《汉高帝庙碑》阴尚存，今录于此。滁之西曰丰山，
有汉高帝庙。或云汉诸将追项羽，道经此山。至今土
俗以五月十七为高帝生日，远近毕集，荐殽觞焉。某
常从太守侍郎，曾祷雨于庙，因读庭中刻石，始知昔”
人相传，盖以五月十七为高帝忌日。按《汉书》，“高帝十
三年四月甲辰，崩于长乐宫，五月丙寅葬长陵。”疑五
月十七日必其葬日，又非忌日也。以历推之，自上元
甲子之岁至高帝十二年四月晦日，凡积一百九十
三万六千三百六十三年，二千三百九十四万九千
五百九十一月，七亿七百二十四万“六千八百十五
日，以法除之算外，得五月朔己酉十七日乙丑，则丙
寅葬日乃十八日也。班固记汉初北平侯张苍所有
《颛帝历》晦朔月见弦望满亏多非是，故先帝九年六
月乙未晦日食。夫日食必于朔，而此食于晦，则先一
日矣，岂非丙寅乃当时十七日乎？不然，岁月久，传者
失之也。”遂以告公，命书其碑阴，绍圣二年五月旦记。
《癸辛杂识》：凡插瑞香者，于芒种日折其枝，枝下破开，
用大麦一粒置于其中，并用乱发缠之，插于土中，勿
令见日，日以水浇灌之，无不活。

“芒种后壬日入梅。”壬日所种花草，虽至难活者亦皆
活，申日亦可。

菖蒲花候结子老收之，至梅月，用米饮同子嚼碎，喷
在大炭上，则自然生苗，极细可爱。

《笋谱》：“天目笋五月生，其色黄，出天目山。端午后方采
鬻。”

《云谷杂记·月令》：仲夏云：“令民毋艾蓝以染，毋烧灰。”郑
氏注：“为伤火气也。火之气于是为盛，火之灭者为灰。”
按文全无义理，若谓伤火气，故仲夏之月令民毋得
烧灰，则当若古者太原寒食不举火然后可，是可一
笑耳。《季秋》乃有草木黄落，乃伐薪为炭之语，意“灰”字
必是“炭”字，但无他据，未敢断以为是。后读吕不韦《春
秋·十二月记》仲夏云：“无刈蓝以染，无烧灰。”高诱注：“草
木未成，不欲夭物。”《季秋》云：“草木黄落，乃伐薪为炭。”注：
《草木节解》，“斧入山林”，“伐林作炭。”详二注，其义甚晓。然
则“灰”当为炭，无可疑已。“灰”“炭”二字相类，一时书写之
误，郑氏注书之时，略不致审，遽任意为解，殊可恨。不
韦之书，汉人于文字间多所引用，非特记《礼》者取以
为《月令》。于班固《律历志》中伶伦取竹嶰谷等事。皆本
其书。今人罕读之。惜哉。

《野客丛谈随笔》云：《齐书》高洋谋篡魏，其臣宋景业言，
宜以仲夏受禅。或曰：“‘五月不可入官，犯之不终于其
位’。景业曰：‘王为天下，无复下期，岂得不终其位’？”乃知
此忌相承已久，不晓其义。仆观前汉张敞为山阳太
守，奏曰：“臣以地节三年五月视事。”其言如是，则知前
汉之俗，未尝忌五月也。然张敞在山阳，监护骄贺，其
责甚难，卒以无事。其后征为胶东相，亦不闻有凶横
之说。又观后汉《朔方太守碑》云：延嘉四年九月乙酉，
诏书迁衙令，五月正月到官。乃知拘忌之说，起于两
汉之后。然又观《独孤及集》有《为舒州到任表》曰：“九月
到州讫。”乃知唐人亦有不忌九月者。因考诸州唐人
题名，见不避正五九处亦多。

《南海古迹记》：“卢循故城在番禺城南小洲，俗采鱼蛎
藤竹。”又有龙户，一曰“蜑户，五月一日禁水。蜑户旧不
设网罟。”

《学圃杂疏》：“建兰盛于五月，其物畏风，畏寒，畏鼠、畏蚓，
畏蚁。其根甜，为蚁所逐。养者常以木奁隔之，不令得
缘人。”

《缾史月表》，“五月，花盟主石榴、番萱、夹竹桃花、客卿蜀
葵乐阳花午时红花使令川荔枝、栀子花、火石榴、孩
儿菊、一丈红、石竹花花历五月，榴花照眼萱北乡夜合始交檐葡有香，锦
葵开山丹赪。”

《月令》演“五月地腊。”〈五日〉“皓齿”《曲　竹醉》，〈十三〉《天地合》。〈十六〉《祓
祭》。〈夏至〉《分龙》：〈晦日〉

《海外索隐》：“土铁，一名泥螺，出南田者佳。五月梅雨收
制。”

《近峰闻略》：小满芒种，说者不一。按《周礼》稻人，“泽草所
生，种之芒种。”注云：“种之芒种”，谓此地宜稻麦，麦有芒
刺者，盖至是麦未可收，过是则可收矣。士人乐明远
曰：“小满四月中”，谓麦气至此，方小满而未熟也。芒种
五月节者，芒种而收麦也，至是方当熟矣。

《二酉委谭》：“五月十二日归自郡城，夜卧惫甚，恶闻蚊
声，不寝久之，街鼓欲动，始得帖寝。忽窗外淙淙，于时
望雨，不啻调饥，竹床布衾，半醒半卧，呼侍儿捶背，听
之，觉倦态尽苏，检点胸中，略无一事，唯课儿作文题
已先一夕出矣。为复展转间，闻老妻唤声，盖督课僮
婢受黄梅水采茉莉花耳，又作此不急之务，一笑披”
衣而起，盥栉焚诵毕，出坐心远堂中，命笔伸纸作数
行记之。

《田家五行》朔日值芒种，六畜灾。

五月十三连夜雨，来年早种白头田。

《农政全书》：“夏菘菜，五月上旬撒子粪水频浇，密则芟
之。”

凡梅花跗蒂皆绛紫色，惟绿萼梅纯绿，枝梗亦青，实
大，五月熟。

《本草纲目》：“夏枯草，一名乃东。冬至后生，五月枯。
蚱蝉，生杨柳上，五月采。”弘景曰：“蚱蝉，哑蝉，雌蝉也，不
能鸣。”

牡荆，树大如碗，其木心方，其枝对生，一枝或五叶或
七叶。五月杪间开花成穗，红紫色，其子有白《暯皮》裹
之。

“文光果”，出景州，形如无花果，肉味如栗，五月成熟。
䅟子生水田中及下湿地，叶似稻但差短，稍头结穗，
仿佛“稗子穗。”其子如黍粒大，茶褐色。捣米煮粥，炊饭
磨面皆宜。山东、河南五月种之。

《群芳谱》：“使君子一名留求子。其茎作藤，绕树而上，叶
青如五加叶。五月开五瓣花，一簇一二十葩，初淡红，
久乃深红色，轻虚如海棠，作架植之，蔓延若锦
枣，一名木蜜。皮粗叶小，面深绿色，背微白，发芽迟。五
月开小花，淡黄色，落花后即结实。”

《续文献通考》：“河东盐出解州盐池。每岁五月，场官伺
池盐生结，令夫搬摝盐花。其法必值亢阳，池盐方就。
或遇阴雨，则不能成。”

《神仙传》：“括苍山有学道者平仲节，河中人，受师宋君
存心镜之道，具百神行洞房事。如此积四十五年中
精思，身形更少，体有真气。晋穆帝永和元年五月一
日，中央黄老遣迎，即日乘云驾龙，白日升天，今在沧
浪云台。